khistorydata/jeongjo-sjw-relations huggingface dataset:
정조 5년 · 목
義禁府啓言。滞囚可悶。時囚皆令草記照律事命下矣。罪人申大謙。城餉事體。何等嚴重。而糶糴之政。諉之虞候。各穀反弄之數。至於一千七百餘石之多。而身爲主將。全不致察。罪杖一百收贖。告身盡行追奪。請放送。允之。敎以。如有功議。各減一等。
정조 5년 · 강
命遣吏郞。摘奸諸執事淸齋。
정조 5년 · 목
太廟夏享。在再明也。
정조 5년 · 강
太廟夏享。命省牲與器。
정조 5년 · 목
政院啓言。 享前日省牲與器。臨時稟旨事命下矣。再明日是 享前一日。何以爲之。敎以。依初下敎頒布。
정조 5년 · 강
召見實錄郞廳朴天衡于誠正關。
정조 5년 · 목
予曰。較正之役。幾許爲之。天衡曰。今方連爲較正矣。予曰。昨日印役。比前日有減。何故也。天衡曰。逐日所印篇數多寡。每有不適之患。而印役之法。纂修郞廳。卽日謄書然後。始可印出。而近日當初纂修之本。盡爲棄之。更爲改纂修。故書役自爾遲滯矣。
정조 5년 · 강
召見洪忠監司李崇祜。統制使具明謙于誠正閣。
정조 5년 · 목
辭陛也。○予謂崇祐曰。卿自在春坊。已知簡約矣。近來湖中。殆同弊道。而以今番事見之。可知其人心之凶獰。下往後。必以剛明爲主。査事亦須各別詳覈也。崇祐曰。臣以百不肖似之人。猥荷聖上陶甄之恩。伏承藩任之命。惶懍之極。不知所違矣。予謂明謙曰。卿自北關上來。或有可達之事。陳達好矣。明謙曰。臣有區區所懷。故將欲仰達矣。予曰。然則陳白後。出擧條也。
정조 5년 · 강
命校讎堂上李衍祥金魯鎭減下。取便堂上重推。
정조 5년 · 목
敎曰。校讎堂上李衍祥。本任劇務鞅掌。金魯鎭使之兼管。兩重臣校讎之役。具不免妨工。幷減下。無實職中卿宰中。更卽啓下。仍令當日仕進。又敎曰。今番改纂修之役。卽無於古之例。以初纂修之殆不成樣。不得不更令斤正。而卽聞都廳之言。印役之遷就。專由纂修郞之未及謄書云。大抵改纂修之命。就元纂修本中點改之謂也。今若一依初纂修例。盡棄元本。竝欲改謄別本。寧有如許事例。事工遲滞姑拾是。名實亦不相副。此後元纂修本。因其本或抹或添。切勿更謄他本爲便。校正堂上之看閱。創此別謄之謬例。極可未妥。總裁官何不申飭乎。太取便太慢忽之堂上。不可無警。改纂修以後。校正堂上一竝從重推考。近日史役之促飭。非不知窘速。而任其優遊。許其細證。昔非不足矣。此而無效。則烏可不蕫飭乎。亦令以此知悉。改纂修郞廳。則酌量仍置。餘竝移付謄錄。使之合力書出。
정조 5년 · 강
命本閣考功。修正入啓。
정조 5년 · 목
敎曰。本閣考功。無異貶坐。則提學直提學則中只有一人之時。不宜磨勘。如此之時。草記頉稟。備一員然後開坐。後次考功日。與未磨勘考功。一體修正入啓事定式。
정조 5년 · 강
命北兵營馬兵減增定式。次對時稟處。
정조 5년 · 목
前北兵使具明謙啓言。臣待罪北營時。因啓下關。馬軍本末。已爲詳陳於啓本。而蓋親騎衛與馬兵。俱是馬軍。親騎衛。則有拔身階梯。故人勇馬健。人皆願入。至於馬兵。則元無拔擢之道。戰馬器械。亦爲自備。故軍兵中最是苦役也。行營與本營親騎衛。各爲五百名。而數甚不多。減此馬兵之數。增彼親騎衛之額。北道邊將不願窠中。作爲遷轉之窠。定式差送。則事甚便好。下詢大臣。請處之。敎以。出擧條。與原狀啓。明日次對時稟處也。
정조 5년 · 강
命北兵營防江一節。措辭關飭。
정조 5년 · 목
前北兵使具明謙啓言。防江一節。已入於覆啓蒙允。而宜土雜木。次次種植。則十年之內。似當着根成林。故臣在營時。已爲申飭排布。而自今以往。觀其種樹勤慢。入於考績之科。則庶可有庶實效之道矣。敎以。出擧條。自備局分付北兵使處。使之各別蕫飭。期有實效。不特此處。諸凡臨海之地。水勢衝激。則築栅障。耗費雖至鉅萬。畢竟被害。又爲水所嚙。幷與前功而削之。水邊植木。其利甚博。以是植木之議。自古已然。況聞本道六鎭諸邑。山皆童濯。爲害多端。不止此水浸一事云爾。則尤合着意處。枚擧此意。措辭關飭也。
정조 5년 · 강
命統帥筵違。令廟堂從速稟處。
정조 5년 · 목
敎曰。因統帥筵達。才令出擧條。明日稟處。而因此思之。諸道以訓將疏。有各陳便否之狀。而來到經歲。迄不覆啓。豈或道各亦異同。難於折衷之故。不卽執一獻替乎。成命之下。因仍抛置。殊乖當初詢問求助之意。以此意令廟堂知悉。可否從違之間。從速稟處。
정조 5년 · 강
命今日次對。退定於明日。
정조 5년 · 목
敎曰。嶺伯狀啓旣到。係是廣詢而決者。應常參官則備堂多不參。今日次對。退定於明日。而常參時兼行。
정조 5년 · 강
命金悌行。嚴問得情。
정조 5년 · 목
敎曰。如金悌行者類之貸頭假息。而武斷至此。監司莫敢誰何。守令亦莫敢誰何。則嘯聚專擅。其漸將至何境。所謂方伯。委毗一路。凡係非類邊事。何待繡衣之現發。而始可登聞乎。以一悌行而可知而百悌行之不畏邦憲。我國幾百年不絕之名義。惟在隄防一事。而此等處。如是其玩揭。信乎死黨之徒。不忘宿處。有如是矣。朝廷但從已發處執論也。雖以悌行一事言之。悌行放宥之後。肆虐如許。監司守令之曲護爲事。又難免泛忽之責。伊後該道監司。該邑守令。自本院竝捧現告以入。仍令該府。金悌行處。以渠負犯。不知戢畏。居鄕而肆虐。置對而欺罔等罪狀。另加措辭發問目。嚴問口招。若或更諱本事。不輪本情。當加刑得情。以此意一體嚴問。諸堂捧草供登對以奏。國有法則外邑擧行。豈如是慢忽乎。査官則猶能據實論報。而其他同情侵虐之徒。無論邑吏家奴。盡數嚴囚營獄。待新監司下去。本事外諸凡虐害之事。嚴問得情以聞。
정조 5년 · 강
命洪忠監司洪秉纉。削去仕版。令該府拿來。
정조 5년 · 목
敎曰。近來隄防。雖曰不嚴。如金悌行之倖逭大辟者。不徒不知戢。乃反壞蔑國法。虐害浦氓之不足。又敢不畏 先朝至嚴之令甲。有此武斷之習。至發於繡啓。則渠於口招之下。游辭欺罔。可謂殺無赦。而猶付審愼之科。使之下本道査啓。則所謂監司者。惟以右袒悌行。周遮罪犯爲事。此何等變怪也。近於朝象。稔知其兆眹。爲今日臣子。此等處猶不知若浼之義。則其罪將至何律。究厥罪狀。萬萬痛駭。若不別樣嚴繩。則凡屬義理隄防之事。人將視若蔑如。雖非悌行之事。査官之報。各人之招。明白。則爲監司者。尙不敢揜諱。又況以悌行地處。有悌行所犯。監司之曲護。其心所在。不可不一問。迎送小弊。何暇恤也。洪忠監司洪秉纉。爲先削去仕版。卽令該府拿來。拿囚後草記。監司有闕之代。今日政差出。當日辭朝。又敎曰。拿來都事奪符宣傳官。使之卽刻下送。
정조 5년 · 강
命金悌行作弊委折。添問目捧招。
정조 5년 · 목
政院啓言。時囚金悌行放宥後。該道監司。該邑守令。自本院竝捧現告以入事命下矣。金悌行家放。在於戊戌六月十一日。而其後洪忠前監司徐有隣。前監司李命植。前監司沈頤之。結城前縣監卜台鎭。前縣監成彥檝。時縣監李思祚。捧現告以入。而前監司李秉鼎。方在罪謫中。故不得循例捧現告。敎以。自何時作弊委折。添問目捧招後。更當下敎矣。
정조 5년 · 강
遞同義禁李聖圭任希敎蔡弘履。
정조 5년 · 목
義禁府。以時囚金悌行捧供。以堂上不備。不得擧行啓。敎以。差祭堂上許遞。今日政差出。
정조 5년 · 강
重推承旨趙鼎鎭。
정조 5년 · 목
敎曰。同副承旨從重推考。
정조 5년 · 강
命左承旨以下牌招。推移入直。
정조 5년 · 목
政院。以伴直無人啓稟。敎以。左承旨以下牌招。推移入直。又敎曰。有闕代。今日政差出
정조 5년 · 강
命統帥具明謙當日辭朝。舊統帥徐有大不日上來。
정조 5년 · 목
兵曹啓言。來四月初二日 宗廟擧動時。禁軍別將徐有大。時在統營任所。未及上來。今姑改差。卽爲差出。請領軍隨駕。允之。敎以。近來禁軍別將。都監中軍望。苟艱特甚。移來移去。殆若非此莫可。寧有如許國體。未下直統帥。令政院。使之當日辭朝。䟎程赴任。舊統帥亦令不多日內上來。如或過限。自本曹論罪。
정조 5년 · 강
有政。吏曹判書李衍祥。參議李敬養。兵曹參知吳大益進。
정조 5년 · 목
以李萬恢鄭尙淳洪秀輔爲同義禁。李崇祜爲洪忠監司。李胤馥爲泰安郡守。洪秀輔爲右尹。李遠培爲臨陂縣監。李漢昌漢爲禁軍別將。
정조 5년 · 강
命新除授禁府堂上。先開坐後謝恩。
정조 5년 · 목
政院。以新除授禁府堂上。幷牌招開坐啓。敎以。先開坐後謝恩。
정조 5년 · 강
命牙牌請出與還入時。盛函定式。
정조 5년 · 목
奎章閣啓言。政院牌牌招草記稟處事命下矣。牌招之或朱或牙。無一定之例者。事面苟艱。格例斑駁。而第念閣臣。俱無行公之員。則自本閣請牌書牌。將無擧行之人。反覆參量。終無變通之道。依前草記。請擧行允之。敎以。此後政院請牌之時。啓辭允下。則政院更以請出牙牌。請司謁口傳啓辭。自內當書所召閣臣姓名以下。則承旨廳坐祗受。招閣吏出傳閣臣承牌。御押。事體尊重。請出時。以函授司謁。使之盛來。而還入時亦爲盛函以入定式。而載之閣中事例。院中故事。
정조 5년 · 강
判下兵曹。 宗廟擧動時軍兵磨鍊草記。
정조 5년 · 목
因該曹草記。敎以。訓局步軍。外營各處。只留五名。與出番軍合作五哨。馬軍亦與入直軍合作一哨。禁軍與入直番。二番隨駕。餘皆勿爲留營。禁御留陣。今番則安徐。
정조 5년 · 강
差下校讎堂上徐有寧尹蓍東。郞廳黃昇源洪明浩。
정조 5년 · 목
因實錄廳啓稟也。
정조 5년 · 목
敎曰。左副承旨持此題。與藝文提學偕往泮宮。試取以來。○以擬宋張浚謝陳俊卿入對之日。問其飮食顏貌。仍諭以朕倚魏公如長城。不容浮言撓奪。爲表題。
정조 5년 · 강
命泮試內閣提學。同參考試。
정조 5년 · 목
敎曰。奎章閣提學。昨年因大臣獻儀議。掌試旣以與兩館提學通同爲之之意。有所定式。主試尙然。況同試乎。此後大提學或弘文提學。持試題詣泮宮後。他館提學牌招時。本閣提學一體牌招。同參考試。
정조 5년 · 목
予曰。大司成盡爲收劵。同爲入侍。沈念祖進伏。予曰。近日近來居齋儒生。比前多少何如。念祖曰。近來則稍稍入齋。比前差勝矣。予曰。近三日製之期。故如是多集耶。念祖曰似然矣。○敎曰。三日製居首三下一生員朴言源。直赴會試。之次三下生員成種仁。生員朴猷煥。各給二分。又敎曰。三日製被抄儒生。明朝待令。
정조 5년 · 강
勘放時囚李天穆等。
정조 5년 · 목
義禁府啓言。照律事命下矣。罪人李天穆。觀其所供。則事勢似然。原其本情。出於爲民。而不可襲謬。以啓前頭無窮之弊。依本律照勘。尹心緯。牟還加分。雖曰流來謬規。法外犯留之罪。在所難免。竝杖八十收贖。奪告身三等放送。金謹行。不能束吏。有此騷擾民間。至於春牟之加分。軍餉之矇不覺察。俱極可駭。罪杖一百收贖。告身盡行追奪放送。李得源。濫杖一款。極口發明。至於虛留穀未捧反作。實難容貸。罪告身盡行追奪。又五年禁錮。懷德縣徒三年定配。而押送配所。李得濟。各穀反弄之數。身爲主將。全不致察。拋置之罪。杖一百收贖。告身盡行追奪。請放送。允之。敎以。有功議者。各減一等。其中尹心緯。牟還半留。無異他還穀。則雖因襲謬。越法盡分。鳥可免擅分之徫。而年前備堂。有當年年還量宜分給之請。諸道守宰之以當年。錯看每年之當年。年年盡分。不是異事。近或邑邑皆然。則獨於此一邑。斷以當律。無幾近斑駁乎。不可無申令前後之別。本律以公罪勘放。此後申飭事。令廟堂後日次對時稟處。
정조 5년 · 강
以宋迪中爲漆谷府使。安羽濟爲康津縣監。嚴㺷爲全義縣監。徐命全爲三登縣令。尹翊東爲永柔縣令。權尙鎭爲高原郡守。口傳也。
정조 5년 · 강
戶曹判書鄭尙淳。從縣道疏辭新除度支之任。賜批。
정조 5년 · 목
疏略曰。度支新命。奚取於臣。而有此誤恩也。受命以來。夙宵沈思。食息靡寧。只覺擔當之無策。直欲逃遁而不得。何敢妄恃恩私。揚揚冒進。玆從縣道。略控短章。亟許鐫改。俾安微分。批以。所辭萬萬過矣。卿其勿辭。從速上來行公。
정조 5년 · 강
遣承旨詣受 香所奉審摘奸。
정조 5년 · 목
皇壇春享在明日也。
정조 5년 · 강
命漆谷府使原單子勿施。更爲擬入。
정조 5년 · 목
吏曹啓言。昨日口傳政。漆谷府使以宋迪中備擬受點矣。方在罷散中云。矇未覺察。惶恐待罪。原單子勿施。請更爲備擬以入。允之。敎以。勿待罪。
정조 5년 · 강
以朴玄源爲全義縣監。金衡柱爲漆谷府使。口傳也。
정조 5년 · 강
詣 皇壇展拜。仍詣 景慕宮展拜。
정조 5년 · 목
具冕服。詣 壇上行禮如儀訖。入齋室。改具遠遊冠絳紗袍。乘輿出明禮門。至 景慕宮門外降輿。入齋室。改具冕服。詣版位行禮。陞詣 廟內奉審。仍詣望廟樓。 御眞展奉奉審。還入齋室。改具翼善冠袞龍袍。自內還內。
정조 5년 · 강
罷李時秀洪明浩洪文泳趙鼎鎭李謙彬職。
정조 5년 · 목
敎曰。奉審時不參玉堂。幷罷職。
정조 5년 · 강
以朴天衡爲副應敎。李鼎楑黃㫒源爲副校理。林鍚喆爲修撰。尹尙東爲副修撰。前望也。
정조 5년 · 강
以朴宗彥申致權爲掌令。安廷玹爲獻納。沈基泰李亮載爲正言。李益運李羽晉爲持平。李顯永爲司諫。前望也。
정조 5년 · 강
吏曹判書李衍祥陳疏乞遞。賜批。
정조 5년 · 목
疏略曰。臣猥荷簡拔之殊造。濫叨選司之重任。辭避不力。終底冒膺。及其政目一出。瘡疣自著。誤恩至加再授。若臣之每政斯誤。曾所未聞。徒恃寵靈。出入朝堂。自居以銓官。則不識人間羞耻事者也。乞許鐫削臣職。批以。無已屑越。卿其勿辭。斯速行公。
정조 5년 · 강
命吏判上疏捧納承旨重推。
정조 5년 · 목
敎曰。日前以政望事。才已陳疏承批。伊後別無大段失格。而設有一二未及照察者。些有失格。便尋辭疏。寧有如許事面。冡宰體重。原疏姑未還給。出納之地。以捧爲事。甚爲失職。殆甚於政官之臨政失格。吏曹判書李衍祥上疏捧納承旨。從重推考。
정조 5년 · 목
以李鼎運爲校理。金熤爲同成均。
정조 5년 · 강
命標信宣傳官崔命健。令兵曹査問草記。
정조 5년 · 목
政院啓言。軍兵解嚴。何等至重。而標信宣傳官。以駕後解嚴。錯認以前後環衛。一體解嚴。竟至混同解嚴之境。事未前有。當該宣傳官。所當重勘。而本院請推外無他罰。何以爲之。敎以。當該宣傳官。令兵曹査問其誤聽委折草記。從當嚴處。而以此啓辭觀之。必是軍士房誤傳之致也。俄下標信之時。以前後環衛軍兵解嚴事下敎。則反以環衛解嚴爲請罪者。何也。又況所謂駕後。雖欲解嚴。不以輦輿動駕。則駕後禁軍。元無待令。此曰駕後云云。未知指何許軍兵乎。今日動駕。駕後禁軍。不但無隨駕。輦後亦無軍兵。則百爾思之。此文勢終難强解。更爲訓釋此義以啓。挾輦槍釰等軍兵解嚴去就。此啓辭中。亦無一字皀白。此果未及解嚴乎。甚矣政院之矇昧。愈泩愈甚也。可謂無如之何矣。
정조 5년 · 강
命宣傳官崔命健等拿處。
정조 5년 · 목
兵曹啓言。依下敎。當該宣傳官崔命健處。査問其誤聽委折。則所告內。軍士房承旨。傳標信以後。環衛軍兵解嚴之意傳命。故月覲門外各處軍兵及挾輦槍釰禁軍等軍兵。錯認以總是環衛軍兵。一體解嚴。致有此査問之命。惶恐遲晩云矣。敎以。崔命健。卽昨 新入之人也。藉使命健。有子貢之辭令。嗇夫之利口。諺有一匙不飽之語焉。豈無似此做錯。渠輩廳規。駕後宣傳官中。稱以牌頭。以稍解事務者。使之檢飭管束。法意本自詳密。則若於命健誤聽錯傳之時。早能問于命健。問于該房。憑其虛實而後祇受。則豈有如許之弊乎。且以事理言之。月覲門距仁政門。幾至數里。則侍衛軍兵。此處豈可解嚴。不待更問於該房。而自可知之。所謂牌頭之罪。益無所逃。當該宣傳官汰去。事係師律。不可以生疏有所曲恕。宣傳官崔命健拿問處之。廳小大事。爲行首宣傳官。無不統領。而近來宣傳官廳。作雜流都會所。呼進呼退。跳踉而已。不知傳命之爲何事。古風之爲何物。其爲玷辱淸選極矣。然又不能鞭策。乃反徒事拋置。至於今日事。猶是薄物細故。宣傳官李邦五。亦爲拿處。
정조 5년 · 강
命平安前兵使李漢昌。坡州前牧使李章漢。淸安縣監李勉基。一體捧供。
정조 5년 · 목
因漢昌等拿囚啓。敎以。一體捧供。
정조 5년 · 목
義禁府啓言。南陽前府使李宜老房嬖用事。賂聲頗多。衙客干政。衆怨朋興。廣徵牛贖。勒收軍錢。倉穀加分。刑具違式之罪。請議處。敎以。所供雖甚糢糊。許多不法。皆無發明。以草記照律。
정조 5년 · 강
命李勉基。論理議處。
정조 5년 · 목
義禁府啓言。淸安縣監李勉基。請刑推得情。敎以。前官吏逋。準數督徵。可謂有功無罪。而舊逋才了。新逋又發。至登繡啓。無或於千五百包舊逋收殺之時。四百包未及準捧。反歸新逋之科。信然則但可諉之以舊逋未盡捧也。事狀如許。不可輕先勘律。至於下款事。所謂反作云云。指身犯手弄而言。則爰辭中。皆稱不知。直勘反作之律。似欠穩當。以此論理議處。
정조 5년 · 강
命李章漢遠地定配。
정조 5년 · 목
義禁府啓言。坡州前牧使李章漢。幸行時初不給價役民。末乃加報儲置米之罪。請議處。敎以。此等牧吏。刑推得情。在所不已之擧。姑且含忍。意亦有在。殺人償命。三尺至嚴。元犯鎭夏所犯之情理。至凶且獰。又非尋常殺獄之比。鍰賄公行。百計緩獄。惟此一事。在渠罔赦之罪。而薄勘酌放。可謂寬典之寬典。曾未幾何。繡啓繼發眞贜。又如是其狼藉。大抵幸行時。用民力處。皆以經費會減者。朝家恤民之意果何如。渠雖無狀。寧忍犯手於升米緍錢。而乃反不給價。此又不足。加報谷包。偸食公物。有一於此。固宜嚴處。況各罪幷發者乎。且念春秋 陵謁。畿民支應。其苦不些。自在 先朝。特軫民弊。許給儲置之米。以償費用之資。渠亦有人心。貪慾雖曰弸中。此事染指。何其無良之甚也。若不別般重繩。無以戢他守令。謝我畿氓。此囚爲先遠地勿限年定配。字牧之望。無特敎蕩滌。則雖於收敍之後。姑勿照擬。此乃懲一勵百之意。自該廳枚擧此判付。行會本道。另加嚴飭。秋行當有審探之道。如有犯者。幷與監司而難免重勘。以此預令知悉。
정조 5년 · 강
御誠正閣。行畵講。知經筵鄭尙淳。特進官李衍祥。承旨趙時偉。玉堂李敬一朴天行。假注書李集斗。記事官文采五金載瓚。宗臣安春君烿。武臣李重顯。
정조 5년 · 목
講孟子。○予曰。經筵官進前。尙淳進伏。予曰。不見卿久矣。安過而還。爲之幸矣。關西有何弊瘼之可言者乎。尙淳曰。以邊情言之。則西蕃異於北關。江邊七邑中。彼人犯越之患。江界義州二邑最甚。欲防此患。江義二邑。另飭嚴守似好矣。以江界蔘弊言之。年來江民。疲於貢蔘。幾乎盡散。以聖上恤民之政。蠲減御供之蔘。江民流散者。咸頌德意。聞而復聚。自今以後。庶有回蘇之望。而大抵採蔘之時。無小所遺置。逢着則雖微細不足用之蔘。畢採乃已。由是而蔘益絕貴矣。蔘事。臣曹旣已主管。此弊更欲稟處矣。予曰。江界府使治政何如。尙淳曰。政令寬裕。民無冤言。江民方始聚入。但以蔘弊爲苦矣。予曰。關西採金之事。亦無生弊者大。前日歸農之民。擧皆趍利於採金。將至廢農之境。漫山蔽谷。作隊從行。使官隸遂之。則四散而復聚。不可勝禁。此漸成巨弊矣。成川設店。捧民採金。幾爲二百餘兩云。故臣將議于廟堂。欲爲請得給價矣。未及區劃而遞來矣。
정조 5년 · 강
命關西各鎭糶糴。勿委邊將。自本邑主管。
정조 5년 · 목
戶曹判書鄭尙淳啓言。臣自西藩遞來。以本道事。有所仰達矣。道內列鎭。無論江邊內地。穀多民小。以成痼弊。春糶分給之後。或値歉歲秋糴。則鎭民間有逃避不納之弊。不得不分排徵捧於餘存土卒。而畢竟亦不能盡數收捧。自致虛錄。初歲如此。翌年倍加。一年二年。漸至莫可收拾。鎭民亦爲過半空虛。若不及今變通。則其將革罷鎭堡而後已。臣意則各鎭糶糴。勿委邊將。自本邑主管擧行。而毋論邑鎭民。通融分給。則餉穀自無虧欠之弊。鎭卒亦有還集之道。臣謹當與大僚。另加商確便否。更爲稟處。敎以。出擧條。後日次對稟處也。
정조 5년 · 강
命關西馬軍盡爲革罷。換作步軍。
정조 5년 · 목
戶曹判書鄭尙淳啓言。本道民小軍多。簽丁甚艱。偏伍正軍外。收布名色。間有兒弱之未盡塡代者。此則自本道更加申飭。次次釐正。而至於馬軍。其數殆過五千餘名。過半無馬。臨時債貰。其中或有立馬之類。而俱是駑駘。難責馳突。雖當緩急之時。徒存名色。實爲無用。眞所謂彼此不及。而本道旣有廵兵兩營及四防左右別武士及甲士等三千名數。此爲有實之馬軍。且習弓馬。足爲緩急之用。臣意則只令存此名色。馬軍則盡爲革罷。換作步軍。俾有實效。恐合事宜。且今道帥臣俱爲新莅。使之細察事情。從容商確。論理狀聞後。請令廟堂稟處。從之。
정조 5년 · 강
命藩閫及防禦使密符。宣傳官奉命齎去。院吏只奉諭書隨往。
정조 5년 · 목
參贊官趙時偉啓言。臣以該房事。有所仰達矣。密符齎去。事體至重。而每當藩閫及防禦使。除朝辭赴任之日。只使院吏齎傳者。有非防疏虞而重事體之道。臣意則自今爲始。如有齎傳之事。使宣傳官奉命齎去。而院吏只奉論書。隨往傳宣。實合事宜。請以此定式。敎以。所奏實合予意。依此定式。大抵院吏事面。與該司之吏自別。鍚號別駕。特恩也。齎奉諭書。重任也。此後雖無齎符之事。藩閫與防禦營接待。無或低視然後。不失本意。亦合新式。惟其祗受之際。傳給之時。事體無異前日。眞所謂使者雖微。王命可尊。如有慢侮之弊。自政院隨聞論責也。
정조 5년 · 강
命各技出六望。越點未除職之類。一從職銜次第。隨闕調用。
정조 5년 · 목
敎曰。宣傳官出六。與他技出六自別。況金珠淵宋觀休。不但仕滿。俱以射技陞六。而出六經歲。一不檢擬。反不若守部出六。軍門承傳之人。是豈均平之政乎。伊後該曹堂上推考。大抵各廳初仕出六之望。或有越點之擧。固欲振淹滯。而因此應陞之人。無罪而積月落拓。惟予本意。反歸䵝䵢。此後各技出六望。越點未除職之類。一從職銜次第。先宣廳次部廳次守廳。以此隨闕調用。著爲定式。曾聞渠輩。雖於部守之間。擇其燥濕。反取沈屈。此可謂無職。亦爲申飭兵曹。但擬見窠。俾除斑駁之弊。
정조 5년 · 강
命實錄廳印役。更爲始役。郞廳。先爲差出。
정조 5년 · 목
實錄廳啓言。本廳印役。將以今月初十日。更爲始役。郞廳不可不先爲差出。徐美修李壽咸鄭喆祚兪任柱洪秉益崔守忱。粉板郞廳差下。謄錄郞廳尹載命。身病猝重。今姑減下。權儐朴長卨李爗許腆。謄錄郞廳加差下。李顯永林鍚喆。校讐郞廳差下。請使之察任。允之。
정조 5년 · 강
江華留守兪彥鎬。以母病疏辭新除居留之任。賜批許之。
정조 5년 · 목
批以。廟剡。意謂將往也。所辭有妨公私。見任許遞焉。○敎曰。前留守兪彥鎬。本兼諸任仍任。
정조 5년 · 강
掌令申致權避嫌乞遞。賜批。
정조 5년 · 목
避嫌略曰特除之下。他不暇顧。蒼黃進詣於侍臣之列矣。素患痰積。挾癨猝發於趍走之餘。喘急氣塞。顚仆中路。未克趁參班行。此實侍衛諸臣之所目見。臣何敢欺隱於天地日月之明乎。今以迎班事。承宣請推。請諸臺聯避。今始自列。所失又大。以此以彼。何可蹲冒於臺次乎。請命遞斥臣職。批以。至命勿推。實由目擊。勿辭亦勿退待。
정조 5년 · 강
獻納李廷玹避嫌乞遞。賜批。
정조 5년 · 목
避嫌略曰。臣於言責之任積。有癏弱之罪。追訟愆尤。徒增愧恧。昨奉新除。卽是僨誤之地。豈有堪承之望。方値動駕。適廁近列。張皇趍膺。只出副急。仍因蹲冒。斷無其理。且以迎班之有失。至被喉院之請推。貴在紏蕫。而反自先犯。揆其所失。益難自恕。以何顏面。復敢揚揚於臺次乎。請命遞斥臣職。批以。勿辭亦勿退待。
정조 5년 · 강
掌令朴宗彥。持平李益運李羽晉。正言沈基泰李亮載。避嫌乞遞。賜批。
정조 5년 · 목
避嫌略曰臺垣新除。遽下於動駕陪扈之際。繼有先隨後謝之命。臣等他不暇顧。章皇趍承者。不過爲一時之副急。而仍因蹲冒。斷無是理。卽伏見擧條下者。以昨日迎班之失其所當行之處。至有承宣之請推。其何敢晏然。請命遞斥臣等之職。批以。朝儀實繫有國重典。東西導班之侍臣。戞過御駕。合作一班而祇迎。古有是例否。況祗迎之處。又非所當行之處。紏率之地顚錯。胡乃愈往愈甚。擎跽曲拳。雖是疏節。折旋揖讓。古有學例禮樣子說。我朝專尙儀文。爲三司者。此等處如是放倒。何責乎宗廟朝廷之禮也。重爲爾等慨然。然言官體重。不惟不可輕遞。昨因事會。盡遞三司。今又依啓。恐乖優禮之意。所惜者。爾等所叨之職也。勿辭亦勿退待。
정조 5년 · 목
以尹得孚爲殷山縣監。○因副校理望筒敎曰。兼帶實錄郞廳。皆已許遞。則又以此任擬其代。大是不察。此望筒還給。更爲擬入。又因副修撰望筒敎曰。雖曰乏人。以其人擬其代。政官推考。此望筒還給。更爲擬入。○以徐有成爲副校理。鄭淵淳爲副修撰。
정조 5년 · 강
命李永耇調用。李近冑分揀。
정조 5년 · 목
敎曰。李永耇承傳收用之後。此人獨漏。殆近斑駁。待出六人甄敍。卽爲調用。又敎曰。李近冑姑爲分揀。
정조 5년 · 강
命時囚李宜老。更爲取服。
정조 5년 · 목
義禁府啓言。時囚李宜老照律事命下矣。洪忠道暗行御史李鼎運書啓內。周歲居官。一味尸職。民錢之强貸。稅米之濫捧。尤爲可駭。而較正板。初不制置。俱違典則。罪杖一百收贖。告身盡行追奪。請放送。敎以。勒收軍錢一條。照律公事中。專不擧論。此等律官。將焉用哉。令該曹從重科治。此倅不法。聞甚無狀。至於較正板之元不造置。殆有甚於他邑倅違越典則之罪。而當初本府口招時。只捧發明之說。而較正板有無。無發問之事。卿等擧措。萬萬疏忽。爲先推考。待明朝更爲開坐。嚴問取服。
정조 5년 · 강
命崔命健等。付過放送。
정조 5년 · 목
義禁府。以宣傳官崔命健李邦五等。竝拿囚啓。敎以。汰去宣傳官。姑從三令之意。旣已分揀。此兩囚。竝付過放送。
정조 5년 · 강
配李章漢于北靑府。
정조 5년 · 목
義禁府啓言。時因李章漢。北靑府勿限年定配。請押送配所。允之。
정조 5년 · 강
命李始喆。一體捧供。
정조 5년 · 목
因洪忠前虞候李始喆囚單子。敎以。一體捧供。
정조 5년 · 목
義禁府啓言。時囚李漢昌。其所犯科。雖是謬例。不能致察。罪笞四十收贖。請付過放送。允之。
정조 5년 · 강
命李時秀等。分揀放送。
정조 5년 · 목
因李時秀洪明浩洪文泳趙鼎鎭李謙彬沈命德柳孟養權以綱崔烜李濟萬兪岳柱宋民載金寅燮等囚單子。敎以。分揀放送。
정조 5년 · 강
以李象靖爲刑曹參議。
정조 5년 · 목
因禮曹參議變通草記。敎以。參議許遞。而不但以嶺人特除。必令竢間上來者。欲試其人。在外刑曹參判許遞。特敎除拜。何拘銓格。前參議李象靖移授此任。申飭上來察任。
정조 5년 · 강
命實錄校正堂上李性源。卽爲牌招。
정조 5년 · 목
實錄廳啓言。校正堂上李性源。特敎還差。已至多日。而謂有情勢。尙不出肅請牌招察任。允之。敎以。除拜幾日。尙無動靜。不但分義不然。況今莫重史役就緖之日。以堂上不備。分授年條。未免因此遲滞。尤豈道理之所敢出乎。令政院卽爲牌招。今日內仕進。遣牌傳旨。切勿呼望。
정조 5년 · 목
敎曰。西路置撥。法意何如。況使行去來。尤係時急。而狀本封發過五日。日暮後始乃到院。焉有如許紀律。不特今番此狀啓。撥路稽滯。未有甚於近日。當該府尹。爲先緘辭從重推考。新到之初。何不檢飭。宜示警勵。以責來後。該監司亦爲推考。該府之一味含默。無意致察。未知其故。此等事。每煩飭敎。不已叢脞。此後少知愓念也。
정조 5년 · 강
遞承旨柳義養。以申應顯代之。
정조 5년 · 목
敎曰。有編校事。須置此等之職。可以專意爲之。承旨柳義養許遞。禮曹見窠。口傳擬入事分付。又敎曰。承旨前望單子入之。
정조 5년 · 강
以金峙默爲龍岡縣令。李顯靖爲江東縣監。口傳也。
정조 5년 · 강
命諸承旨。與奎章閣堂郞。持應製試券入侍。
정조 5년 · 강
命寒食 祭獻官單子。更爲修正以入。
정조 5년 · 목
敎曰。以無實職及老病人塡差。當該堂上推考。更爲修正以入。
정조 5년 · 강
命實錄郞廳未肅拜懸錄。竝先罷後拿。纂修校正。先爲入判。
정조 5년 · 목
敎曰。雖未知病故之如何。當此史役方張之時。況又連有飭敎。則昨日除拜許多郞官。無端以未肅拜懸錄。新進小官怠慢之習。不可不懲。竝先罷後拿。稱在外人員。如有過限未上來者。亦自本院。待限滿直捧禁推傳旨。此後該房準此擧行。又敎曰。堂郞進不進單子。各於職姓名下。以所校所纂所寫月日。每年史草訖工後。懸註入啓。近日春煦甚長。夜亦不至甚短。在昔 先朝文獻備考之役。堂郞亦猶入直編輯。況實錄事體。何等至重。而曠歲經年。告成無期。今後除非緊故外。輪回入直擧行。又敎曰。十年實錄之總裁官。親自編摩。必無更校之事。況大臣纂修。事體不輕。又是原任文衡所經手者。諸堂不可就此筆削。凡例之些少異同。何妨之有。今若逐行校正。又費許多時月。已較正正書五年入刊後。先以此十年直爲入刊。待畢印。繼刊已上年條事分付。曾聞大臣所奏。大臣纂修各年史草。別藏以置云。今總裁官知悉。依前別莊洗草時。使之奉詣。
정조 5년 · 강
冬至正使徐有慶。副使申大升。以自燕離發馳啓。
정조 5년 · 목
狀啓以爲。臣等接住西小館。歲幣方物。無弊呈納之由。已爲修啓於謝恩使先來便。正月二十一日開印後表啓文。自內閣翻淸入奏。二十七日題下。貢本二月初三日題下。賞本初七日題下。而領賞定于十三日。故當日臣等詣午門外領賞。仍往禮部。行下馬宴。回到館所。受回咨四度。十五日離發北京。皇帝正月三十日以社稷祭齋戒。自圓明園回鑾。本月十一日又幸圓明園。於二十二日仍幸五臺山。而路程記今始印出。歲幣方物呈納時。各庫郞吏及提督通官等處。有分給補物之例。而今年補物些少。僅僅分派。實無所餘。故依例全減。而所裹油紙帒麻索等物。毀絕已盡。故一體蕩滌。本月初七日。通官輩來傳。刑部侍郞阿揚阿。以皇帝特旨。將到館所。問臣等安否云云。翌日果來。問臣等安否於通官大使輩而去。正使臣徐有慶軍官石補天。副使臣申大升軍官李恕采。驛官金龜明授狀啓。先爲發送。虛實間聞見。到灣後別單馳啓計料。
정조 5년 · 강
命李宜老李始喆議處。李勉基照律。金履容照法重勘。
정조 5년 · 목
義禁府啓言。李宜老特敎更招之下。猶復漫漶。所當請刑。而曾經侍從。勿請刑。請議處。允之。又啓言。洪忠前虞侯李始喆。上黨山城軍餉幼弄之罪。請議處。允之。又啓言。李勉基吏逋未捧混入已捧罪。照律。允之。又啓言。向前金履容擅用還穀之罪。請照法重勘。允之。
정조 5년 · 목
予曰。江華留守事。誠悶矣。前留本以多病之人。久居瘴海之地。病益添重云。勢難强迫。雖欲許免。而近日朝廷之上。位著甚艱。實難其人矣。領議政徐命善曰。聖敎至當矣。兪彥鎬若遞免。則果無可合之人矣。予曰。工刑兩重臣。似合矣。命善曰。李命植則果好。而至於徐浩修。卽臣之侄也。廟遷薦雖無相避。以臣之手擬遷薦。終涉如何矣。予曰。近來用嫌之法太過矣。在前則人固可堪。兄弟叔侄之間。有直擬監司守令之例。而今則不然。叔侄間毋論同異姓。間有銓官。則稱以去嫌。政望初不擧論。猶若停望者然。是豈古法。右議政李徽之曰。聖敎誠然矣。予曰。今番李勉基事。何以處之則爲好耶。流來積逋數千餘石。勉基旣已摘發。盡爲收殺。則可謂有功。而末梢以四百石。反爲反作。至於狀聞之境。似可將功贖罪矣。命善曰。其所反作。似出於逋欠收殺時難捧之致。論其心則非故犯。而糶糴法意旣嚴。反作之罪。似難幸逭矣。予曰。大抵還穀之半留半分之法意甚嚴。而近來道臣守令。利其所耗。恣意犯科。故以今番繡啓觀之。現發者甚多。紀綱之掃地。尤無可言。命善曰。還上半留。非今創開之法。自來金石之典。守之甚嚴。道臣守令。初不敢下手於其間。近年以來。爲守令則利其取耗。爲道臣則拘於顏私。上下相蒙。恣意犯科。飭敎屢勤。而不思仰體之圖。罪籍相望。而罔念懲畏之戒。今番三繡之還。現發者。又復狼藉。紀綱之無如何。姑舍是。來頭之防禦之道。誠非細憂矣。道臣守令。每以民情之不可遏。事勢之不得已。爲藉口資。而此則自有加請之例規。又或以朝家減除分數不足爲難。則自今爲始。道臣必優數狀請。朝家亦準數許施。而道臣參量一道內穀簿之多寡。刑勢之緩急。隨其邑報。分排題給然後。更以加分實數。登聞會錄。則民有濟窮之喜。官無抵罪之慮。而法可以守矣。令可以行矣。以此意分付諸道之臣。使之愓念。請遵行。從之。予曰。昨日灣尹推考。卿知之乎。命善曰。見傳敎後知之。
정조 5년 · 강
差下史局堂上李衍祥等。
정조 5년 · 목
右議政李徽之啓言。史局印役。明將更始。而校讎堂上。不可不差出。吏曹判書李衍祥。右參贊金魯鎭。校讎堂上差出。請使之察任。從之。
정조 5년 · 강
命仁川牟還。盡分定式。
정조 5년 · 목
領議政徐命善啓言。因仁川府使尹心緯照律草記。有牟還分留次對稟處之命矣。牟麥之爲物。五穀中最善腐傷。若膠守法意。易作庫中塵土。且糶糴之間。不過數朔。故拘於事勢。因襲謬例。擧皆盡分。便成通患。今若申嚴法令。毋敢違越。則倉庫之積。公然作無用之物。又若知而不問。一任擅分。則金石之典。不免爲無實之歸。臣意自今以後。牟還則毋論大麥小麥。許皆盡分。以其實數。修送會案。恐合便宜。而事係變通。請下詢裁處。予詢右相。右議政李徽之曰。牟麥與他穀有異。差過一年。則腐傷生蟲。便成無用之物。臣意亦以爲許令盡分。似好矣。予曰。諸備堂亦陳所見。鄭尙淳曰。牟還糶糴半留之法意。雖與秋穀無異。而各穀中最善腐傷。故列邑拘於事勢。不得不盡分。而或有膠守分留之邑。庫中經年。盡爲生蟲。民不願受。爲弊不些。許令盡分好矣。鄭好仁曰。以松都民情觀之。麥還不願受者多矣。松都如此。則他邑可以推知。李衍祥曰。牟還異於他穀。實無半分之勢。而嶺南諸邑。或有牟還甚多之處。往復惠廳。請得代租矣。今若以牟還盡分。責其全耗。則其中未盡分之邑。似有掣礙之端矣。金熤曰。臣亦曾爲外邑。略知此弊矣。無論盡分。量宜加分。必於當年分給。似合事宜。至於牟還最多之邑。則換色作租。亦是民情之所願。一依大臣所奏。處之好矣。兪彥鎬曰。臣亦別無異見矣。徐浩修曰。大臣商量陳白。臣則別無他見矣。李命植曰。今若盡分。新麥或値失稔。則種子難得。令道臣。宜略略加分似好矣。李柱國曰。至於種子。則不可無者。盡分事甚如何矣。李敬懋曰。牟還盡分。麥凶難捧。則隨時闊狹恐好矣。徐有寧曰。但使盡分。或値大歉。種子難得。三四分之一。量宜折定分留。似爲便當矣。鄭民始曰。量宜闊狹。則反有生弊之慮矣。定以盡分之法似好矣。蔡弘履曰。臣意則盡分似好矣。予曰。諸備堂所陳如此。領相之意何如。命善曰。參量分留之議。亦有意見。而若不劃一定制。則臨時闊狹。抑恐有弊。以盡分定式之外。更無他道矣。從之。
정조 5년 · 강
命關西各鎭還弊。論理啓聞後稟處。
정조 5년 · 목
領議政徐命善啓言。以關西各鎭還穀。令地方官糶糴事。有次對稟處之命矣。穀多民小。實爲鎭卒難支之弊。頃者繡衣別段單中。亦嘗論及。今又前道臣之言如此。可見其變通之不可緩。第僚相之意以爲不便。備堂中亦有甲乙之議。臣不敢臆斷覆奏矣。請下詢裁處。予詢右相。右議政李徽之曰。關西殘鎭。誠有穀多民少之弊。而若使地方官。於本邑還上之在外倉者。猶患未能盡爲照管。多有下吏之弄奸。況遠鎭之倉穀乎。其勢將使監色輩。任自出納。爲弊不些。且鎭卒輩。多以倉穀爲仰哺依居。本鎭倉穀。盡屬於本官。則鎭屬則全無所賴。豈肯守空山而爲苦役於本鎭乎。其弊似或離散。臣意依前使本鎭主管。而若有人少穀多處。計其穀數量宜。使本鎭分還。其餘移給於本邑及鄰近穀少處似好矣。予曰。備堂中有異議者。各陳所見。李命植曰。列鎭若曰穀多。本邑亦將穀多。穀多則其爲弊同也。外倉難於逐倉親檢。易致虧欠之患。又添各鎭糶糴之政。則尤有生弊之慮。不如嚴飭鎭將。使之依前擧行。李柱國曰。民少穀多處。一民所受。殆近數十石之多。捧糴之時。當者逃避。則里徵族徵。居者難保。亦至逃散。則鎭之漸爲凋殘。實由於此。臣意則諸鎭還穀。量其多寡。以鎭邑民磨鍊分給。邑民受食之類。自本邑修成册。送于鎭將。使之收捧。則庶無鎭民渙散之弊矣。李敬懋曰。邑鎭移屬之便否。未能詳知。而工判之所奏。儘有意見矣。命善曰。前道臣方自西來。必當詳悉事情。而猶不如坐在裏許。爛漫消商之爲尤勝。令新道臣往復帥臣。各各探問於守令邊將。從便歸一。論理啓聞後。請更爲稟處。從之。又啓言。牟還旣以盡分定式。則牟還最多之邑。不可不先爲變通。分付諸道道臣。或作租或移轉間。從便商量論理啓聞後。請稟處。從之。
정조 5년 · 강
命刑漢兩司員役料布。以諸道贖錢二千兩。移屬刑曹。以爲放下。
정조 5년 · 목
戶曹參判鄭民始啓言。刑漢兩司員役料布磨鍊時。以諸道贖錢二千兩。收捧補用之意。昨爲節目。而其後諸營。諉以初無收贖。而不能知數上送。每致朔下之不敷。前後關飭。非止一再。而終亦無效。贖錢之有無。自本廳無由詳知。故亦不得强令督納。成一弊端矣。臣意則諸道徵贖。旣是檢律之所主管。而檢律乃是刑曹之所率屬也。自刑曹句管督飭。則似勝於本廳矣。此後則諸道贖錢二千兩。移屬刑曹。以爲自該曹請收捧放下。從之。
정조 5년 · 강
命奎章閣公費不足錢。自兵曹劃送。
정조 5년 · 목
戶曹啓言。本閣公費之需。略爲拮据。而猶有所不足者。錢四百兩。自兵曹每歲歲初劃送。請以爲繼用之地。從之。
정조 5년 · 목
敎曰。應製三上居首藝文館檢閱金載瓚。孟子一件。三下承政院右承旨申應顯。左承旨徐有防。各紙一卷筆二枝墨一笏。次上檢閱李集斗。筆二枝賜給。
정조 5년 · 강
命先來落後軍官李根成李恕采。譯官方世弘金龜明。卽其地定配。
정조 5년 · 목
領議政徐命善啓言。近來使行先來軍官及譯官輩之落後。便成謬例。渡江後使臣狀啓。必使灣上倍陪持。先爲上送。渠輩則占便落後。極爲駭然。若不嚴繩。無以懲戢矣。敎以。謝恩冬至使先來軍官譯官落後。人竝卽其地定配。
정조 5년 · 강
召見承旨黃昇源于誠正閣。
정조 5년 · 목
予曰。承旨望。以久遠望筒入之。未知何故耶。昇源曰。臣則卽爲詣閤。故未及知其委折矣。予曰。直閣入來乎。昇源曰入來矣。予曰。本閣所刻懸板。如已畢刻。一本先爲印入也。予曰。摛文院所刻懸板。如未盡刻。得後日印入事分付。
정조 5년 · 강
命禁旅矯捄。兵判就議大臣。登對稟處。
정조 5년 · 목
敎曰。昨於帳殿。旣詢弊端。而日已暮。未講矯捄之方。仍因抛置。更無皂白。太欠懋實之政。年前以禁旅一二內。全充士夫武弁。非獨伊時訓將有所建白。而有是命。卽修復舊例也。禁軍之名。其來最古。至 孝廟朝壬戌辰。增置一千。又至 顯廟朝丙午。定額七百。分屬七番。皆無士夫中庶區別之文。逮于 肅廟朝壬戌。禁營龍營始分局。而內禁多名武。詳載名碩章箚。今之距壬戌。未踰百年。觀於此。益信此法之廢而不行。尙未久也。當初設法。貴賤無等。專爲固軍制。一軍政也。惟今修復。烏可已也。今之生弊。由不善用法。法何罪焉。向於修復之時。似此弊端。未始不料者。若乃撓樣於此等之說。又欲更法。寧有如許朝廷。聞渠輩之弊。曰積仕之不遷除也。曰戎裝之不鮮明也。曰戰馬之不肥駿也。所謂三叚事。矯捄不甚難。何必盡棄故法然後。方可快於心乎。然渠輩之稱冤。不是異事。極可矜愍。就其中須有方便之擧。可慰渠輩之情。昨日召閱。實欲問此弊革此弊也。兵曹判書與別將番將及諸武將。爛加相議。仍又召致渠輩。問其便否後。就議大臣登對稟處。
정조 5년 · 강
命勸武。另加勸課。以爲應試。
정조 5년 · 목
敎曰。人言武科奸弊。莫甚於勸武科云。而予則每以爲大不然。任其售奸。奚獨此科爲然。勸武設廳。今爲百二十年矣。立法之義。至爲深遠。蓋欲儲養名武。備後日需用之資。均是武歧。而武士之樂赴是選者。以其榮其選也。嘗聞故老之言。 肅廟庚午。因勸武廳中廢事。 敎以。人臣效忠。文武無異。而近來武榜。絕無士族。士族之不事武業可知。仍命精加選擇。着意勸武。續見故事。果載是 敎。曰前賓筵。因勸武事。略有提敎。伊後各營。果能留意於遴選而勸課乎。且今痼弊。卽無人才三字。武參尤有甚焉。觀於近來宣傳官望。而益知其信然。以武參下不備。設科取人。尙多其例。況此勸武試取。則不涉張大。又極簡便。其在培養之道。不可無闊狹之政。渠輩聳動。筵話不若絲綸。以此意令三軍門將臣知悉。依筵敎。當從近試諸技。取其尤者。另加勸課。以爲應試之地。
정조 5년 · 강
以李度默爲義州府尹。備薦也。
정조 5년 · 강
命諸囚。今日內捧供議處。
정조 5년 · 목
義禁府。以寧邊前府使宋載經拿囚啓。敎以。滯囚可悶。與未判下諸囚。今日內捧供式議處。
정조 5년 · 강
命供辭七度。皆令明朝。以草記議處。
정조 5년 · 강
命國榮曾前恩賜之物。還屬本曹。
정조 5년 · 목
戶曹啓言。放還罪人洪國榮。今已物故。則曾前所受恩賜之物。不可仍置。元結免稅六百結。奴婢一百口。卽爲還屬本曹。依例上納之意。請分付各道。允之。
정조 5년 · 강
秋曹。以衛外擊錚人原情勿施啓。
정조 5년 · 목
刑曹啓言。昨日還宮時。報恩居盲人鄭得範原情。其同姓七寸鄭同俊處。欲推其田畓。有此呼籲矣。肆然白活。極涉無嚴。其供勿施。勘罪一款。依律勿論。出付該邑邸吏。下送本縣。請使之推辨。允之。又啓言。牛廛市民白文恒等原情以爲。泮人輩與松坂沙坪場底奸民及東道樓院西路店幕人等結黨。外方牛隻。都執賣買。且本廛進排駝駱乳牛。一歲合爲三十四隻。而自太僕。雖有上下之物。一年落本。將至千餘兩。難免渙散之境。下該司從便區劃云矣。旣非四件。而肆然登聞。已極猥越。原情勿施。請依律嚴勘。允之。又啓言。樂安居宣召史。査問委折。則以爲。處子時被誣於雇奴。必欲雪耻。出嫁時。受恩於營將。至請褒賞。又以其舅山偸葬人請掘事。而語無倫脊。敢煩登聞。原情勿施。請考律嚴處。允之。又啓言。還宮時擊錚人等供辭。旣有今日內盡爲修入之命。故除刑推捧入。而前縣監金省身。係是朝官。令義禁府請擧行。敎以。令該府。明日捧供以聞。又啓言。長淵居李參俊原情以爲。諸族三十八人。俱以璿派後裔。盡充軍保。竝請頉下矣。旣係四件事之外。有不敢循例捧入。原情請勿施。敎以。與該道監司詳査決給。
정조 5년 · 강
命擊錚罪人權景祖明査覆奏。姜渭伯等待明朝草記議處。
정조 5년 · 목
刑曹以景祖上裁啓。敎以。下本道明査後覆奏。又啓言。擊錚罪人姜渭伯愼基修楊召史宋召史羅三德。所供如此。竝請上裁。竝敎以。待明朝草記議處。
정조 5년 · 강
命金若行朴道燮等。依律勘處。
정조 5년 · 목
漢城府啓言。士大夫閭家奪入借入貰入。各別禁斷之意。連爲申飭五部矣。卽接南部都事南命寬所報。則劉敬敏家。及第金若行買入。池得球家。幼學朴道燮。今又借入。分付該府。一幷出送。而金若行朴道燮。不有禁令。買入借入之罪。竝令該府該曹。請依律勘處。允之。
정조 5년 · 강
秋曹。以擊錚人等原情供辭啓。
정조 5년 · 목
刑曹啓言。祥原居蘇漢老擊錚原情。議處命下矣。取考原情。則其父相六。以大同監官。見欺於色吏庫子輩。通欠千餘兩。鬻產替納。畢境至於編配矣。逋欠旣已准納。編配亦又經年。合有參酌之道。請放送。允之。又啓言。星州居愼基修擊錚原情。議處事命下矣。取考原情。則其父廷臣。橫罹滯囚。而見漏於昨冬道啓。屢屢呼冤矣。揆以常情。山訟得決。掘移定日之後。宜無無端犯手之理。而旣經三檢四檢。獄情之疑晦可知也。有不可以一邊自明之言。遽然決折。令本道詳査後。請稟處。允之。又啓言。因成川居羅三德擊錚原情。取考辭綠。則其父大有。因僞牌塡名。至於島配矣。初果賣買。則十餘年後。似無轉賣他人之理。不可輕議放釋。請置之。允之。又啓言。因平壤居楊召史擊錚原情。觀此辭緣。則康中興。敺打吳德龍。至於氣絕。而中興負往其家。饋以拘肝。及其致死。覓給棺板喪需。又賂金允京。使之立證。致使其夫韓世明。橫作元犯云矣。令道臣別定査官。反覆究覈啓聞後。請稟處。允之。又啓言。因平山居姜渭白擊錚原情。取考辭緣。則渭白之外祖母秋禮。本以沈哥婢子。去癸巳。已爲納價續良。成文官斜。而睦哥或稱奴良妻所生。或稱買得於沈哥。瞰其贖券之灰燼。自己卯至今浸漁者。究其所爲。誠極痛駭。而一邊之言。有難準信。本主沈哥。居在果川地。令本道詳査啓聞後。請稟處。允之。又啓言。因平壤居宋召史擊錚原情。取考辭緣。則此獄。乙未冬。自本道審理啓聞。而傷處實因。俱爲明白。獄情少無可疑。故仍前同推矣。今其原情中。雖曰屍親以自刺納招云。而原案初無以自刺納招。末乃以初因私和隱諱。而其夫韋萬亨。被刺的實云。宜無一分發明之端。而敢出呼籲之計者。極涉猥越。原情內辭緣。請勿施。允之。又啓言。因平壤居黃心祖擊錚原情。觀此辭緣。則其兄念祖所坐。雖不過詩句。而詳其語意。極涉殊常。且一百三次加刑。子與孫一時發配。揆以獄體。必有委折。令本道詳査啓聞後。請稟處。允之。
정조 5년 · 강
減下 實錄郎廳鄭喆祚金孝興韓永運。以李亮載崔烜尹㬦差下。
정조 5년 · 목
實錄廳啓言。本廳粉板郎廳鄭喆祚金孝興。身病猝重。謄錄郎廳韓永運。母病危劇。今姑幷爲減下。其代以正言李亮載崔烜。前典籍尹㬦。粉板郎廳差下。請使之察任。允之。
정조 5년 · 강
勘放時囚宋載經。
정조 5년 · 목
義禁府啓言。時囚罪人宋載經草記照律。宋致淵草記議處事命下矣。載經。還穀法意。何等嚴重。而身爲守宰。擅自加分之數。至於三千餘石之多。已極駭然。吏鄕輩之作奸。亦爲五千八百石。而旣不能覈實。繡衣反閱之時。始乃自首。杖一百收贖。告身盡行追奪放送。致淵。觀其供辭。參以道啓。則眞寶縣兼任時。燒燼穀簸揚事。營題之下。不卽擧行。誠極可駭。請以此照律。敎以。如有功議。各減一等。
정조 5년 · 강
配洪秉纉于原州牧。
정조 5년 · 목
義禁府啓言。罪人洪秉纉。照律後定配事命下矣。原州牧徒一年半定配。而請狎送配所。允之。
정조 5년 · 강
行晝講于誠正閣。同知事鄭昌聖。特進官鄭民始。參贊官鄭志儉。侍讀官李時秀。檢討官洪文泳。假注書李集斗。記事官文采五徐龍輔。宗臣雲峯君杺。武臣曺學臣。
정조 5년 · 목
講孟子。 予曰。向來經筵之疏。予果嘉尙。辭意甚好。故欲試以行之。其後問於他經筵。則不無異議。而其言不爲無據。故予亦曰唯。經筵之見何如。昌聖曰。臣適有區區之見。仰陳一疏。而又有異同之論。則臣何以獨見。質言其是非乎。
정조 5년 · 목
平市提調鄭昌聖啓言。臣以平市事。有所仰奏者矣。日前板廛人。以移屬繕工事。有所呼訴。益本廛本是平市所管。而甲申年。歸厚署因屬公板發賣等事。筵請移屬該署矣。丁酉年該署革罷之後。板廛還屬本署。施因伊時戶判之筵白。卽爲移屬於繕工監。以歸厚員役名號尙存。朔下料布。無處可出。故使本廛人。每朔備納十二兩。以給二名員役。歸厚則以有屬公之物。故出給廛人。使之發賣取剩。俾納稅錢。故廛人不以爲冤矣。該監則旣無屬公之規。而徒責廛人之依前納稅。其所呼冤。亦非異事。該署吏隸。惟在戶曹之商量善處。而板廛則還屬本署。以除白徵之弊。允合便好。臣以此意。論報備局。面議大臣。則大臣亦以爲。民願如此。事當變通。而旣經筵稟之事。亦不可不一番稟處然後。可以釐正云。敢達。從之。敎以。歸厚署員役。自戶曹區處。
정조 5년 · 목
義禁府啓言。時囚申思運。金吾以外。元無三省訊杖。而不知法意。乃於常時。預爲擅造者。萬萬驚駭。罪杖一百。以公罪收贖。請放送。允之。
정조 5년 · 목
予曰。諸處奉審無頉乎。有防曰。臣詣 宗廟。殿內奉審。則無頉。仍詣 景慕宮奉審。則亦皆無頉矣。
정조 5년 · 목
領議政徐命善啓言。因校理李時秀陳疏。嶺南債弊事。有令廟堂劃一稟處之命矣。半停半徵。殊涉苟簡。營需應下。蓋加節損。臣之日前覆奏。已悉此意。今儒臣疏語。別無異同。而獨出役一款。臣則以爲。決是行不得之政也。雖以無煩上聞。一付道臣爲言。旣已登聞之後。朝廷亦何可只令蕩債。不問捄弊之策乎。道臣初啓。終欠商量。儒臣疏後。事面尤異。令道臣更加十分消詳。論理狀聞後。請稟處。從之。敎以。令當信矣。債不可半停。弊反均焉。役不可更出。而不獲充代之策。則又不可便言蕩債矣。至又營用之一任剋削。許令將此補被。亦合十分難愼處。然自有債弊蠲役之議。而債民顒望之情。想亦切切。到今不可不措劃便宜。以求兩便之方。卿之擧條。與初狀啓覆奏及御史上疏。錄出一通。自本司論理數說。卽速行會本道。使之仔細商度。指一登聞也。
정조 5년 · 강
命嶺南除留米依半留法擧行。
정조 5년 · 목
領議政徐命善啓言。嶺南有漕倉除留米。初則其數不多。故急於取耗。盡分定式矣。年年生耗。今幾爲四五萬石。聞曾經道臣者之言。則爲弊於民。亦自不少云。從今爲始。依半留法。請擧行。從之。
정조 5년 · 강
命武弁與內侍相面接語者。察飭嚴繩。
정조 5년 · 목
敎曰。洪龍壽事。終涉難處。渠不過一武弁。而負犯或不係於大義理。則六年落仕。屢越口傳。因仍轗軻。以至枳廢。殊欠無棄物之義。況渠兄入侍。已有筵敎。王言不可不信。雖不得不啓下許示自新之路。而或者他武弁之不識予意。不悛舊習者。驟聞口傳之事。妄生窺覦之心。謂飭禁少忽。謂堤坊少弛。若有一半分效前之弊。則是龍壽之害。不可勝言。惟今申複之諭。烏可已也。此備忌。令兵判謄出一通。招致宣傳官武兼部將守門將禁軍廳所任人員頒示。此後。此後無論闕內外城內外。以武弁爲名者。與內侍相面接語者。嚴鞠得情。抵之極律。斷不饒貸。以此知悉。仍令書付各廳壁上。交相察飭。犯者自有廳摘發首實。若有匿不以聞。從後發覺。該廳任一體嚴繩。幷令知悉。三軍門將臣處。亦爲申飭。各加十分戢束。
정조 5년 · 목
以金尙集爲大司諫。柳戅爲安邊府使。
정조 5년 · 강
明日 景慕宮命展拜。
정조 5년 · 목
敎曰。明日由月觀門。展拜 景慕宮。該房知悉。
정조 5년 · 목
予曰。承旨有實恙云。何如耶。志儉曰。此時異於他時。故不敢言病矣。予曰。知申之病狀。亦何事耶。志儉曰。亦以近來輪感。屢日彌留云矣。予曰。右[左:I-POSITION]副之病。亦果難强云。展拜在明。勢難强策矣。
정조 5년 · 강
遞承旨李★(土+甲)金宇鎭鄭志儉。以蔡弘履李亨逵金尙集代之。
정조 5년 · 목
敎曰。展拜在明。承旨不可不備員。皆有實恙。難以行公云。都承旨左副承旨右副承旨竝許遞。前望單子入之。
정조 5년 · 목
具翼善冠袞龍袍。乘步輦出協陽門。由永肅門詣景慕宮。入齋室。少頃詣板位。行再拜禮。仍詣 宮內奉審後。還入齋室。少頃兼步輦。詣月覲門。由春塘臺還內。
정조 5년 · 강
命領右相兵判三軍門將臣。再明來待。
정조 5년 · 강
重推直閣徐鼎修。待敎鄭東浚。
정조 5년 · 목
敎曰。近來事。飭敎稍久。則便欲頹情。雖曰百司之通患。至如內閣。職親地比。況是新創衙門。而閣臣行公者。只是直提學一人。講製望筒之落點。日子取稟之批旨。無秪受之人。移院之後。意謂比隣玉署。豹直亦當效玉署事例云矣。檢耆代直。已近數朔。安有如許事體。未知病狀之如何。而其爲苟簡。莫甚於此。直閣徐鼎修。待敎鄭東浚。竝爲先從重推考。
정조 5년 · 강
推承旨蔡弘履。
정조 5년 · 목
吏曹啓言。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敎以。請叔亦有可爲不可爲之時。坐罷未踰食頃。便請收敍。事未前聞。此草記勿施。捀納承旨推考。
정조 5년 · 강
有政。吏曹判書李衍祥。參議李敬養退。
정조 5년 · 목
以尹承烈爲大司諫。鄭彥郁爲獻納。尹坊爲兵曹參判。洪秀輔爲刑曹參判。李聖圭爲同義禁。林仁浩爲長水縣監。李鼎揆爲校理。尹尙東爲修撰。
정조 5년 · 강
永寧殿慰安祭。命今十八日設行。
정조 5년 · 목
禮曹啓言。卽接 宗廟署所報。則永寧殿西邊內墻三間許。昨今雨餘。全然頹圮云。 正殿至近之地。有此頹圮之患。依前例。慰安祭不卜日今十八日設行。有頉處。請擇日修改。允之。
정조 5년 · 강
命尹尙東本任許遞。
정조 5년 · 목
因修撰尹尙東罷職傳旨。敎以。旣帶史職。自是當遞。本任許遞。
정조 5년 · 강
以徐有防爲吏曹參議。鄭民始爲吏曹參判。
정조 5년 · 목
敎曰。旣有政命。而三銓移拜未差之代。前望單子入之。亞銓連在史局。末免虛縻。事體殊極苟艱。吏曹參判金夏材。今姑許遞。今日政差出。又敎曰。吏曹參判前望單子入之。
정조 5년 · 강
以李敬養爲承旨前望也。
정조 5년 · 강
有政。吏曹判書李衍祥。參判鄭民始。參議徐有防進。
정조 5년 · 목
以丁範祖爲承旨。金夏材爲右尹。韓光近爲副校理。李㶊祥爲修撰。
정조 5년 · 강
汰拿宣傳官具載敬。
정조 5년 · 목
因宣傳官具載敬拿處傳旨。敎以。更思前月月覲門展拜時。以標信事。有此等罪科。因院啓。初命拿處。旋卽分揀。幺麼武弁。猶不知戢。更犯前罪。拿處太涉屑越。先汰後拿。○因拿囚啓目。敎以。待明朝捧供以聞。
정조 5년 · 강
命中官梁大宜。付過放送。
정조 5년 · 목
義禁府以中官梁大宜。差備中官金應齡等拿囚啓。敎以。梁大宜付過放送。他囚。開坐時嚴問得情。
정조 5년 · 목
義禁府以大興前中軍李晟照律啓。敎以。留守雖令上去。何不帶印上來乎。渠則以爲。送印非投印。送與投之間。無異朝三暮四。而旣有營題云然之說。猶與向時兩湖守宰。憼有間焉。姑不直施本地方編營之律。至若奪騎與酷刑之罪。皆係師律。令留守嚴棍示衆。待用棍時擧行。功減一等。
정조 5년 · 강
命時囚金若行。草記議處。
정조 5년 · 목
因時囚金若行原情。敎以。國有法。則如金若行悌行者。不惟不蟄伏。乃反蔑法冒犯。若行之決難宥釋。業已悉言伊時筵中。而考之政院日記。可詳顚末矣。然非用刑之時。此罪亦屬薄物細故。以草記議處事分付。
정조 5년 · 강
遺承旨詣 永寧殿。奉審摘奸。
정조 5년 · 목
予曰。卽今承旨中了了者。卽右承旨也。院中事主管擧行也。予曰。玉堂今誰入直耶。敬養曰。校理韓光近牌不進。修撰李㶊祥在外。故玉堂今爲闕直矣。予曰。傳 香誰爲之乎。敬養曰。末及傳 香矣。
정조 5년 · 강
命金悌行。更令開坐取招。
정조 5년 · 목
敎曰。金悌行供辭。吞吐漫漶。全沒嚴畏之心。繡啓論列之外。新發之事。罔非死罪。而逐段對供。唯事英華其言。自有口招以來。此等供辭。末之見焉。該府赴坐堂上從重推考。捧納承旨遽差。此供辭勿施。更令開坐取招。期於得情。若不一一直招。則近雖不用刑。而嚴刑究覈。斷不饒貸。以此添問目盤問。
정조 5년 · 강
命二十一日輪對爲之。
정조 5년 · 강
遞承旨丁範祖趙鼎鎭。以金宇鎭沈有鎭代之。
정조 5년 · 목
敎曰。違牌承旨許遞。與未差之代。前望單子入之。待下批牌招察任。
정조 5년 · 강
檢閱金載瓚疏陳乞邊春秋兼銜。賜批。
정조 5년 · 목
載瓚與承旨丁範祖。有春秋兼銜應避之嫌也。批以。爾其勿辭。從速察職。
정조 5년 · 강
命朴光翰捧供。金若行照律。
정조 5년 · 목
義禁府。以德川前郡守朴光翰拿囚啓。敎以。捧供以聞。又啓言。金若行。閭家奪入。前後飭禁。何等嚴截。而以渠釁犯。肆然冒犯之狀。萬萬痛駭。請以此照律。允之。
정조 5년 · 강
冬至使書狀官林濟遠。進聞見別單。
정조 5년 · 강
召見大臣以下于誠正閣。領議政徐命善。右議政李徽之。兵曹判書洪樂性。副護軍李柱國。訓鍊都正李敬懋。左承旨李亨逵。右承旨李敬養。
정조 5년 · 목
予曰。君臣上下。一事半事。無一可意。賴天之靈。時和年豐。天心至仁如此矣。見其朝廷貌樣。實無應天召休之徵矣。徽之曰。聖敎好矣。以此惕念。恐懼修省則幸矣。命善曰。臣等不體聖意。變理之責。無以稱塞。愧悚極矣。予曰。人事修而天心應。則今有甚事之可應天休。致此屢年之豐乎。誠有訝惑矣。命善曰。訓將今日詣闕外。而病勢尙苦。有難登對。故不爲入侍矣。予曰。兵判之筋力。老而益壯矣。日昨擧動時。冒兩隨行。竟無疲憊之狀矣。敬懋曰。禁軍陞六付職。以訓鍊主簿出付。以爲遷轉。似便好矣。予曰。禁將之言好矣。柱國曰。正領禁軍之定朔數出六。恐似不便。以久勤定式陞六好矣。命善曰。臣意則定朔數好矣。予曰。久勤事。採之物議。商確處之何如。樂性曰。臣意則不然矣。以久勤次例出六。似勝於定朔數矣。予曰。然則後日登對。更爲稟定也。予曰。近來禁漏事。不成說矣。種種有誤打之弊。而兵曹不爲申飭。禁漏之誤打。今幾八九次。而一不草記。視若尋常而然耶。欲爲掩諱而然耶。昔張咏[詠:I-PERSON]治蜀之時。誤更之卒。直令斬之。古之爲法。至嚴且重。從此可知矣。欲爲處分。而姑置之。此後兵曹申飭漏局。勿有如是之患也。予曰。以哨官名色。付戶曹祿幾窠。而禁御兩將知之乎。柱國敬懋曰。未能詳知矣。亨逵曰。身爲將臣。該營所管此等之事。不能詳對。事極駭然。請幷推考。予曰勿推。樂性曰。兩營大將所奏。誠慨然矣。予曰。禁御兩將出去。哨官付料委折知入。還奏曰。兩營付散料。敎鍊官十五窠。把總三窠。哨官五窠矣。予曰。科後參下哨官付司果祿。無出只之規乎。柱國敬懋曰。兩營無出六之規矣。命善曰。訓將具善復。欲有仰稟之事矣。禁軍付軍門哨官。二十朔後。勿爲出六。還付禁軍之意。有所云云矣。予曰。後日訓將登對時。稟定似好矣。柱國曰。二內禁軍。亦欲以久勤一窠。請得矣。樂性曰。一內猶未遷轉。二內今無可論矣。予曰。禁軍事。誠難處矣。樂性曰。禁軍爲弊之端。軍服戰馬而已矣。予曰。凡禁軍治裝馬具。豈無務爲鮮明之道也。大抵禁軍事。今無顧籍之端。至於僉萬戶。以好窠差送。而到今軍裝馬具。不成貌樣。還爲可憎。實無矜恤之意矣。然都試。近來久弊。故有如此之弊矣。予曰。都政禁軍先用。各軍門後用。宣薦禁軍先用。守部薦後用何如。柱國曰。隨窠以久勤遷轉好矣。樂性曰。武臣講射。射則姑置。只以講請擧行。予曰好矣。
정조 5년 · 강
命禁軍疏通。以久勤一窠取才定式。
정조 5년 · 목
兵曹判書洪樂性啓言。昨伏見傳敎下者。以一二內禁軍矯弊事。辭旨丁寧懇惻。謹依聖敎。與別將番將及諸武將。爛加商確。且召問禁軍正領輩。則最是軍服戰馬兩件事也。到今矯捄之道。若以軍服則夏苧冬木。戰馬則毋論土產犍種。只以强健者貴納。則比前十減四五。而雖甚貧窮者。足可以支堪隨行。至於疏通之法。每都目久勤一窠取才定式。渠輩所願皆如此。就議大臣。則上項三件事。大臣亦以爲便好。故敢達。從之。
정조 5년 · 강
命都政時。宣薦禁軍及部守薦騎士。若値窠窄。待散政。隨窠遷轉。
정조 5년 · 목
兵曹判書洪樂性啓言。都政時。宣薦禁軍及部守薦騎士遷轉之際。若値窠窄。則依各軍門久勤遷轉時。先差禁軍之規。宣薦先爲遷轉。部守薦次第遷轉。而未及遷轉者。待散政。隨窠遷轉事。請定式施行。從之。
정조 5년 · 강
命宣部守三薦。散政則互相檢擬。以爲慰悅疏通之道。
정조 5년 · 목
兵曹判書洪樂性啓言。部守兩薦初仕窠。都政則全屬騎士。散政則收用騎士外。有薦出身事。載在騎士節目。如是然後。遐方武士之不得騎士者。亦可無抱才空老之患矣。此實我 聖上一視遐邇。軫恤武士之至意也。此後無論宣部守三薦。散政則互相檢擬。以爲慰悅疏通之道。恐合事宜。從之。
정조 5년 · 강
命北道參軍能麼郞廳一窠。分屬宣薦。
정조 5년 · 목
兵曹判書洪樂性啓言。宣薦內禁衛參下窠。合爲三十六窠。而就中宣傳官。當屬別論。則僅爲二十二窠。以此不敷之窠。差擬近二百禁軍之際。自致積滯之患。不可無變通之道矣。四道參軍中。北道參軍之獨以總戎把總兼帶者。殊無義意。若以本廳宣薦哨官兼帶。仍作初仕窠。而朔數則依三道參軍例施行。至於能麼兒郞廳二窠之幷屬守部薦者。亦涉偏係。而方有未差一窠。此則分屬於宣薦窠。則事甚便好。實合疏通之道。而係是官方變通。請下詢大臣處之。予詢大臣。領議政徐命善曰。兵判所奏好矣。從之。
정조 5년 · 강
命靈光等四邑鎭沈失軍器。以嶺南水營七鎭革罷後。軍器分排移劃。
정조 5년 · 목
兵曹判書洪樂性啓言。靈光等四邑鎭沈失軍器中。銃劍甲胃等各種。有難使該鎭自辦者。使京軍門及三南營邑鎭有裕處區劃事。曾爲定奪。而京軍門與三南。實無推移可助之道。本曹有年前嶺南水營管下七鎭革罷後。軍器分置各邑鎭成册。而此乃會外。故詳問其數爻可用與否於該閫營。則其所報來成册。數爻夥然。雖無三軍門推移助給。足可分排於法城[聖:I-LOCATION]等三鎭與古群山新節目中加數軍器矣。以此請分排移劃。從之。